《贺新凉 隐居》
清代·徐石麒

恐是愁来路。借缑山、白云一块，补联秋树。六折山桥三面水，远补桃花几步。

稳著得、闲鸥无数。烟火不留林外照，但苍霞、白石都堪煮。

归去也，岂无故。

门前只有浮查渡。问年来、山中甲子，未曾重数。车马欲通芳草信，访遍终南旧主。

敢正被、猿惊鹤误。不著胡麻流水远，更一竿、垂向无名处。

谁信道，有人住。

作者简介：明末清初江南江都人，字又陵，号坦庵。隐居不应试。王士禛官扬州，招致名士，独不往见。工诗词，精戏曲，善画花卉。曾撰《买花钱》